বাংলাদেশ থেকে পেট্রাপোল সীমান্ত দিয়ে ভারতে প্রবেশ করল ইলিশ বোঝাই ট্রাক

ওয়েব ডেস্ক: দুর্গাপুজো উপলক্ষে বাংলাদেশের (Bangladesh) বাণিজ্য মন্ত্রক ১২০০ মেট্রিকটন ইলিশ মাছ (Hilsa Fish) রফতানির অনুমতির দিয়েছে ৩৭ টি সংস্থাকে। ভারতে ১৬ সেপ্টেম্বর থেকে আগামী ৫ অক্টোবর পর্যন্ত রফতানির বরাত দেওয়া হয়েছে। মঙ্গলবার মধ্যরাতে বেনাপোল সীমান্ত দিয়ে মাছ ভর্তি ট্রাক বনগাঁর পেট্রাপোল সীমান্তে পৌঁছয়।

বাংলাদেশের ইউনুস সরকার প্রথম দফায় মোট ৩৭.৪৬ মেট্রিক টন ইলিশ পাঠিয়েছে। পেট্রাপোল সীমান্তের ভারতে এসে পৌঁছয় পরপর তিন ট্রাক ইলিশ মাছ‌।‌ পরে আরও পাঁচটা ইলিশ ভর্তি ট্রাক এসে পৌঁছয়। প্রতিটি ট্রাকে ৪ টন করে ইলিশ মাছ রয়েছে। এক একটি ট্রাকে এক কিলো থেকে দেড় কিলো ওজনের পদ্মার ইলিশ মাছ এসেছে। বাংলাদেশ এ বার মাছ রফতানির ন্যূনতম দাম ধরেছে প্রতি কিলো সাড়ে ১২ ডলার।

আরও পড়ুন: ১৮৮৫ সালের দেওয়া ফর্দ মেনে এখনও পুজো হয় মাইতি পরিবারে

আজ বিশ্বকর্মা পুজো হওয়ায় পেট্রাপোল সীমান্তে ছুটি রয়েছে। তাই আজ সম্ভবত ট্রাক থেকে ইলিশ নামানো সম্ভব হবে না। আজ রাতে অথবা আগামীকাল সকাল থেকে পশ্চিমবঙ্গের বিভিন্ন বাজারে বাংলাদেশের পদ্মার ইলিশ পাওয়া যাবে বলে জানিয়েছে কাস্টম ক্লিয়ারিং ও ফরওয়ার্ডিং এজেন্ট। তবে কত টাকা খসিয়ে বাজার থেকে ইলিশ কিনতে হবে তার দাম নির্ভর করবে বাজার অনুযায়ী। তবে মনে করা হচ্ছে, কলকাতার পাইকারি বাজারে এক কেজি ইলিশের দাম দাঁড়াতে পারে প্রায় ১৬০০ টাকা। তবে খুচরো বাজারে তা বেড়ে ২০০০–২২০০ টাকা পর্যন্ত পৌঁছতে পারে।

দেখুন অন্য খবর